Source: http://www.druckeria.ro/tag/cristian-achim/
Timestamp: 2019-07-17 16:56:48+00:00

Document:
cristian achim Archives - Druckeria
BC Timișoara scapă printre degete victoria la Oradea
BC Timișoara a fost la un pas de a se relansa în lupta pentru play-off, în duelul vestic, de la Oradea. Alb-violeții au condus ostilitățile din start și până spre final, în vreme ce bihorenii s-au aflat o singură dată în avantaj și au câștigat. S-a încheiat 59-58 pentru formația lui Cristian Achim, la capătul unui joc extrem de tacticizat și de fragmentat.
BC Timișoara a început ca din pușcă duelul de la Oradea, având 5-0 după primele atacuri. Deși bihorenii au restabilit rapid egalitatea, tot oaspeții au fost cei ce au controlat ostilitățile. Jovanovic& co. s-au desprins chiar la zece lungimi, diferență păstrată până la finele primului sfert, 20-10. La începutul celui de-al doilea act, baschetbaliștii lui Achim păreau să își revină, însă veteranul Flavius Lăpuște le-a tăiat elanul, prin cele trei „trițe” consecutive, care au urcat scorul de la 21-26 la 21-35. La pauză, alb-violeții aveau 13 puncte în fața formației gazdă (39-26), un avantaj deloc liniștitor pentru partea secundă.
După reluare, orădenii au început cursa de urmărire, reușind, până la finele sfertului 3, să remonteze aproape jumătate din handicap, 44-51. Apărarea agresivă așezată de Cristian Achim le-a pus însă mari probleme timișorenilor, care în primele șapte minute ale ultimului sfert, nu marcaseră decât 2 puncte. Au fost atacuri pierdute, unul după altul, în mare parte pe abatere de 24 de secunde, baschetbaliștii lui Dragan Petricevic părând secătuiți de orice brumă de inspirație în faza de construcție.
Finalul a fost realmente incandescent. Orădenii le-au suflat în ceafă oaspeților, diferența dintre cele două formații ajungând la un punct, cu două minute înainte de final. Zlatko Jovanovic păruse să-și mai dezmorțească echipa, cu 1:02 minute rămase pe ceas, printr-o „triță” care a urcat scorul la 58-54, dar totul s-a dovedit insuficient în final. Denison a reușit rapid un coș cu fault, diferența revenind la un punct. Timișoara irosește apoi un nou atac, Oradea contraatacă, iar Subotic marchează spectaculos, prin slam-dunk, pe pătrunderea lui Franklin, ducându-și echipa pentru prima oară în avantaj, cu șapte secunde înainte de final.
Dragan Petricevic a solicitat time-out, le-a cerut elevilor săi să caute o cale pentru o aruncare deschisă. Zis și făcut, însă Gacesa n-a nimerit ținta, spre bucuria baschetbaliștilor orădeni și a spectatorilor din sala „Antonio Alexe”. S-a încheiat 59-58, iar BC Timișoara se îndepărtează tot mai mult de play-off.
Căpitanul Zlatko Jovanovic a fost cel mai bun marcator al meciului, cu 25 de puncte, urmat de Fenn 9, Lăpuște 9, Conley 8 (plus 15 recuperări), Gacesa 4, Toth 2 și Vasojevic 1. De partea cealaltă, Subotic a pus 16 puncte în contul Oradiei, urmat de Denison, cu 11.
Filed Under: Baschet, Stire de ultima ora Tagged With: baschet timisoara, BC Timisoara, breaking, cristian achim, csm oradea, dragan petricevic, Druckeria, liga nationala
„Leii” intră primii în arenă în 2014! BC Timișoara, față în față cu un adversar de tradiție
BC Timișoara e prima echipă a orașului ce debutează în 2014. Alb-violeții vor evolua miercuri seară, în deplasare, la Oradea, în prima manșă a duelului decisiv pentru Final Four-ul Cupei României. Cele două formații s-au mai duelat și în anii trecuți în această competiție, de fiecare dată câștig de cauză având gruparea de pe Bega.
BC Timișoara a pornit spre Oradea, acolo unde miercuri va disputa prima jumătate a duelului cu CSM-ul local, din Cupa României. Trupa pregătită de Cristian Achim a devenit un partener de tradiție pentru alb-violeți pe plan intern. În Liga Națională, cele două formații s-au întâlnit în toamnă, la Timișoara, bihorenii reușind să se impună cu 87-79, rezultat prin care au pus punct unei perioade de trei ani și jumătate de secetă în fața bănățenilor.
BCT are de apărat însă un palmares favorabil în Cupa României, acolo unde nu s-a mai întâlnit cu Oradea de aproape doi ani, de la Final Four-ul din 2012, desfășurat la București. Atunci, „leii„ s-au impus cu 77-74, la capătul unui meci extrem de disputat, asigurându-și locul în marea finală. În actualul lot al timișorenilor mai figurează patru jucători de la acea dispută: Zoran Milencovici, Dragoș Andrei, George Toth și Zlatko Jovanovic, cel ce punea atunci 23 de puncte pe tabelă.
BC Timișoara a mai dat peste CSM Oradea și în ultimul sezon petrecut de Dragan Petricevic pe Bega în primul mandat. În sezonul 2010/2011, cele două formații s-au întâlnit în prima fază a întrecerii, „dubla” luând start ca și acum, în sala „Antonio Alexe”, unde bănățenii au triumfat cu 81-65. O diferență confortabilă, care le-a permis alb-violeților calificarea în faza următoare, în ciuda eșecului din retur, de la Timișoara, scor 63-71. Duelul de pe cele două bănci se va repeta astfel, după aproape trei ani și jumătate, Cristian Achim fiind o constantă a baschetului de pe Crișul Repede din ultimii ani. În ceea ce privește lotul de atunci al timișorenilor, îl mai regăsim în prezent doar pe Cătălin Petrișor, neutilizat însă în ambele manșe.
„Cupa României e o competiție importantă, mai ales că, în ultimii 6-7 ani, echipa noastră a fost prezentă de patru ori la turneul final. Avem în față un adversar foarte puternic, Oradea e o reprezentantă excepțională a baschetului românesc în Europa. Pot spune că, după mine, e a doua forță a baschetului românesc, după Asesoft. Avem și noi șansele noastre, nu vom merge acolo să facem un meci de antrenament, chiar dacă Oradea e favorită în această dublă, dar nicidecum n-aș putea spune că e deja calificată. Atât noi, cât și ei vom avea de luptat pentru această calificare. Și noi suntem o echipă cu destule calități, dar trecem printr-o fază de remaniere a lotului, în timp ce la Oradea a existat o stabilitate. Dar în niciun caz nu aș dori să transmit jucătorilor mei un sentiment de inferioritate”, a prefațat Dragan Petricevic duelul cu Oradea.
La rândul său, Cristian Achim e convins că formația timișoreană s-a schimbat destul de mult față de duelul direct din toamnă. „Primul meci reprezintă practic prima repriză a dublei cu Timișoara. Nu putem să facem nicio conexiune între meciul din turul actualei ediții de campionat și jocurile pe care urmează să le disputăm în compania actualei echipe a Timișoarei. Este alt antrenor, alți jucători, o cu totul altă filosofie și altă abordare de joc față de cea întâlnită la meciul din turul campionatului. Noi trebuie să fim foarte concentrați”, a spus antrenorul bihorenilor.
Partida dintre CSM Oradea și BC Timișoara va avea loc miercuri, de la ora 19.45, și va fi transmisă în direct, pe Digi Sport 2. Returul se va desfășura duminică, de la ora 18, în sala „Constantin Jude”.
BC Timișoara pierde cu Oradea după aproape trei ani
BC Timișoara a întrerupt seria perfectă din duelurile directe cu CSM Oradea chiar pe propriul teren. După șase victorii consecutive în fața trupei pregătite de Cristian Achim, seara de sâmbătă a adus un eșec pentru „lei”, scor 79-87, la finele unui meci pe care bihorenii l-au controlat în cea mai mare parte.
Ultima victorie a celor de la CSM Oradea asupra BCT-ului data din 11 decembrie 2010. Atunci, în sala „Antonio Alexe”, elevii lui Cristian Achim se impuneau cu 71-65 în fața „leilor” pregătiți încă de Dragan Petricevic. De atunci și până sâmbătă seară, toate duelurile directe, fie ele din campionat sau Cupa României, au revenit alb-violeților.
Timișorenii și-au dorit enorm să continue această serie perfectă și au încercat să-l surprindă pe tehnicianul advers printr-o legitimare de ultim moment. E vorba despre americanul Jason Cornell Conley, un baschetbalist experimentat, în vârstă de 32 de ani, care a evoluat de-a lungul carierei în Germania, Austria și, ultima oară, în Finlanda.
Orădenii au început însă tare încă din start și au câștigat primul sfert, cu 24-21, pentru ca apoi să reușească o adevărată demonstrație de forță în următoarele zece minute. Oaspeții au marcat nu mai puțin de 31 de puncte în sfertul 2, față de cele doar 16 ale gazdelor, intrând la pauza mare cu un avans foarte greu de remontat, 55-37. În cea ce-a doua jumătate, alb-violeții au început cursa de urmărire, dar n-au reușit până la final decât să reducă handicapul de pe tabelă la opt puncte, 79-87 scor final.
BC Timișoara a avut principala gură de foc prin Anthony Lee-Ingram, cu 26 de puncte, urmat de Radulovic – 20, Panic – 10, Jovanovic – 8, Volkus – 8, Conley – 5 și Filip – 2. De partea cealaltă, s-au remacat Dillon, cu 24 de puncte, urmat de Nicoară, cu 21.
„Bine că diferența nu a fost mai mare. Avem mari probleme în ceea ce privește apărarea și comunicarea. Se pare că nu reușesc să le transmit jucătorilor cerințele pe care le am, iar partea aceasta mi-o asum. Urmează partea de execuție, la care încă aștept să primesc un răspuns. Rar mi-a fost dat să fiu condus la pauză la 17-18 puncte. Eu tratez meciul acesta foarte personal și nu pentru că e Oradea, ci pentru că am mâncat bătaie acasă de o asemenea manieră, pentru că n-am avut calitate și pentru că partea noastră de muncă trebuie cumva modelată. Am primit 31 de puncte în relație de unu la unu, am fost practic înghețați, fără pic de reacție și practic în sfertul 2 s-a rupt meciul. Din punct de vedere al efortului, nu sunt prea multe de discutat, dar nu suntem la atletism. Aici trebuie să jucăm cu cap, organizat. De zece zile pregătim acest meci și suferim în continuare. Modul în care arătăm la antrenament e unul, modul în care arătăm la meci e altul. Nu mă așteptam ca Jason Conley să marcheze 25 de puncte, dar mi-aș fi dorit să fie mai prezent în joc. Lui chiar nu am ce să-i reproșez, a făcut doar patru antrenamente cu noi. E un jucător de calitate, care pe viitor sper să ne ajute. Nu știe încă cerințele noastre, nu știe foarte bine calitatea și posibilitățile coechipierilor. Nu datorită lui am avut o astfel de evoluție”. (Tudor Costescu, antrenor BC Timișoara)
„Nu am avut nicio problemă cu faptul că am pierdut ultimele întâlniri directe. Faptul că am câștigat de data asta e foarte bine pentru noi. Aș vrea să remarc un lucru foarte important: începând cu meciul din Ungaria, din Eurochallenge, suntem în fața unei serii cumplite de meciuri, în ceea ce privește valoarea adversarilor, astfel că pentru noi victoria era obligatorie la Timișoara. Am fost excepționali la capitolul voință și, per ansablu, consider victoria noastră meritată. Am pregătit acest joc așa cum le pregătim pe toate, dar cred că s-a văzut determinarea noastră din primul minut al jocului. M-a surprins faptul că gazdele au avut un jucător nou, am auzit azi dimineață, nu știam absolut nimic despre el. Jucătorii sunt foarte importanți, dar mai importantă e echipa, iar aici am fost superiori”. (Cristian Achim, antrenor CSM Oradea)
Filed Under: Baschet Tagged With: baschet timisoara, BC Timisoara, breaking, cristian achim, csm oradea, Druckeria, jason conley, tudor costescu
BC Timișoara vrea să continue tradiția victoriilor cu Oradea
BC Timișoara va disputa sâmbătă, pe teren propriu, un meci extrem de important, în compania celor de la CSM Oradea. În ultimii doi ani și jumătate, alb-violeții s-au impus la fiecare întâlnire directă cu bihorenii, iar antrenorul Tudor Costescu speră ca tradiția să nu fie stricată în jocul din acest sfârșit de săptămână.
După două victorii legate în campionat, cu Steaua și Farul, BC Timișoara are în fața un adevărat examen de maturitate. „Leii” vor primi sâmbătă replica lui CSM Oradea, o formație cu un început bun în acest sezon.
„E un meci la prima vedere normal de campionat, dar e foarte important, din multe puncte din vedere. Datorită tradiției, a locurilor din clasament, a loturilor celor două echipe și a momentului în care se desfășoară acest joc. Noi am avut o perioadă destul de lungă de a pregăti acest joc, care va conta mult în economia campionatului. Ținând cont că Oradea e sus în clasament, arată momentan ca o echipă de locurile 1-3, asta și prin prisma jocului practicat. Dar cu siguranță, multe echipe se vor schimba ca aspect pe parcursul campionatului”, a declarat Tudor Costescu.
BC Timișoara s-a transformat într-un veritabil coșmar pentru orădeni, reușind să se impună în ultimele șase dueluri directe. Tudor Costescu speră ca acest șir pozitiv să continue și sâmbătă. „Nu cred că lucrurile sunt luate personal, Oradea își dorește să câștige toate meciurile din campionat, deci inclusiv cel de la Timișoara. Mă bucură faptul că tradiția ne-a dat câștigători până acum și sper să nu o stricăm”, a mai spus Costescu.
CSM Oradea e una dintre reprezentantele României în cupele europene, însă Tudor Costescu vede programul competițional încărcat al trupei de pe Crișul Repede ca pe o armă cu două tăișuri. „Poate și calendarul a fost diferit, dar în ultima perioadă, ei au disputat multe meciuri. Acest lucru poate fi un avantaj pentru noi, dar în același timp ei pot fi într-o formă sportivă foarte buni și să vină aici extrem de montați și de conectați la tensiunea competiției. Nu știm la ce să ne așteptăm din acest punct , dar știm la ce să ne așteptăm în ceea ce privește aspectul jocului”, a mai spus Costescu.
Partida BC Timișoara – CSM Oradea se va disputa sâmbătă, de la ora 20, în sala „Constantin Jude”.
Filed Under: Baschet Tagged With: baschet timisoara, BC Timisoara, breaking, cristian achim, csm oradea, Druckeria, liga nationala, tudor costescu

References: csm 
 CSM 
 CSM 
 CSM 
 CSM 
 CSM 
 csm 
 CSM 
 CSM 

CSM 
 CSM 
 csm